**ชื่อเรื่อง** การศึกษาคุณภาพน้ำทิ้งจากอาคารในมหาวิทยาลัยราชภัฏมหาสารคาม

**ผู้วิจัย** ณัฐวรรณ ระแหง

 ทิพวรรณ ศิริวิ

 นวลฉวี สอนคำหาร

**อาจารย์ที่ปรึกษา** อาจารย์เชิดชัย สมบัติโยธา

 อาจารย์ ดร. นุกูล กุดแถลง

 ผู้ช่วยศาสตราจารย์ ดร. วุฒิกร สายแก้ว

**สาขาวิชา/คณะ** วิทยาศาสตร์สิ่งแวดล้อม/คณะวิทยาศาสตร์และเทคโนโลยี

**มหาวิทยาลัย** มหาวิทยาลัยราชภัฏมหาสารคาม

**ปีที่พิมพ์** 2559

**บทคัดย่อ**

 การศึกษานี้ มีวัตถุประสงค์ เพื่อศึกษาคุณภาพน้ำทิ้งจากอาคารที่ไหลออกมาตามแนวเส้นท่อของแต่ละอาคารแล้วระบายลงสู่แหล่งน้ำภายในมหาวิทยาลัยราชภัฏมหาสารคาม เพื่อนำไปเปรียบเทียบกับค่ามาตรฐานควบคุมการระบายน้ำทิ้งจากอาคารบางประเภทและบางขนาด โดยกำหนดจุดเก็บตัวอย่างน้ำทั้งหมด 7 จุด ได้แก่ จุดเก็บที่ 1 ปลายท่อระบายน้ำทิ้งจากอาคารเฉลิมพระเกียรติ 72 พรรษา จุดเก็บที่ 2 ปลายท่อระบายน้ำทิ้งจากหอพักนักศึกษาในมหาวิทยาลัยราชภัฏมหาสารคาม จุดเก็บที่ 3 ปลายท่อระบายน้ำทิ้งหน้าอาคาร 3 (คณะมนุษย์ศาสตร์และสังคมศาสตร์) จุดเก็บที่ 4 ปลายท่อระบายน้ำทิ้งบริเวณหลังเวทีกลางแจ้ง จุดเก็บที่ 5 ปลายท่อระบายน้ำทิ้งจากอาคาร 10 (ศูนย์วิทยาศาสตร์) จุดเก็บที่ 6 ปลายท่อระบายน้ำทิ้งบริเวณสะพานข้ามลำห้วยคะคางไปหอประชุม 80 พรรษา และจุดเก็บที่ 7 ปลายท่อระบายน้ำทิ้งจากอาคาร 31 (หอประชุมเฉลิมพระเกียรติ 80 พรรษา) ทำการเก็บตัวอย่างน้ำ ในช่วงเดือนธันวาคม พ.ศ. 2558 ถึง เดือนมกราคม พ.ศ. 2559 พารามิเตอร์ที่ทำการศึกษา ได้แก่ ความเป็นกรด – ด่าง (pH) ปริมาณออกซิเจนที่จุลินทรีย์ใช้ในการย่อยสลายสารอินทรีย์ (BOD) ของแข็งแขวนลอย (SS) ของแข็งแข็งละลายน้ำทั้งหมด (TDS) ซัลไฟด์ (S2-) น้ำมันและไขมัน (FOG) ไนโตรเจนในรูปทีเคเอ็น (TKN) และฟอสฟอรัสในรูปของฟอสเฟต (PO43-) สถิติที่ใช้ในการวิเคราะห์ คือ ค่าเฉลี่ยและส่วนเบี่ยงเบนมาตรฐาน

 ผลการศึกษาคุณภาพน้ำทิ้งของจุดเก็บตัวอย่างทั้งหมด 7 จุด พบว่า ค่าเฉลี่ยในแต่ละพารามิเตอร์ที่ศึกษา เป็นดังนี้ pH 6.90 – 7.53, BOD 20.53 – 73.62 mg/l, SS 6.58 – 81.73 mg/l, TDS 88.03 - 549.86 mg/l, S2- 0.02 – 0.14 mg/l, TKN 0.77 – 4.52 mg/l, FOG 1.43 – 4.66 mg/l, และ PO43- 0.93 – 7.04 mg/l เมื่อนำมาเปรียบเทียบกับเกณฑ์มาตรฐานควบคุมการระบายน้ำทิ้งจากอาคารบางประเภทและบางขนาด พบว่า จุดเก็บตัวอย่างที่ 2 และ 3 มี BOD, SS และ TDS

เกินค่ามาตรฐานควบคุมการระบายน้ำทิ้งจากอาคาร บางประเภทและบางขนาด (อาคารประเภท ก)